钦定古今图书集成/理学汇编/文学典/第033卷 > 刘苞
## 钦定古今图书集成/理学汇编/文学典/第033卷 > 刘苞

按《梁书文学传》：“苞字孝尝，彭城人也。祖勔，宋司空。父
愃，齐太子中庶子。苞四岁而父终，及年六七岁，见诸
父常泣。时伯叔父悛、绘等并显贵，苞母谓其畏惮怒
之，苞对曰：‘早孤，不及有识，闻诸父多相似，故心中欲
悲，无有佗意’。因而歔欷，母亦恸甚。初，苞父母及两兄
相继亡没，悉假瘗焉。苞年十六，始移墓所，经营改葬，
不资诸父，未几皆毕”，绘常叹服之。少好学，能属文。起
家为司徒法曹行参军，不就。天监初，以临川王妃弟
故，自征虏主簿仍迁王中军功曹，累迁尚书库部侍
郎、丹阳尹丞、太子太傅丞、尚书殿中侍郎、南徐州治
中，以公事免。久之，为太子洗马，掌书记，侍讲寿光殿。
自高祖即位，引后进文学之士苞及从兄孝绰、从弟
孺，同郡到溉。溉弟洽、从弟沆、吴郡陆倕、张率，并以文
藻见知，多预䜩坐。虽仕进有前后，其赏赐不殊。天监
十年，卒，时年三十。临终呼“友人”南阳刘之遴托以丧
事，务从俭率。苞居官有能名，性和而直，与人交，面折
其非，退称其美，情无所隐，士友咸以此叹服之。